Na základe plánu práce na 2. polrok 2011 sa v termíne od 02. 09. do 30. 09. 2011 uskutočnila celoslovenská akcia SOI, zameraná na kontrolu dodržiavania povinností vyplývajúcich zo zákona NR SR č. 90/1998 Z. z. o stavebných výrobkoch v znení neskorších predpisov a Vyhlášky MVRR SR č. 558/2009 Z. z. vo výrobkovej skupine - výrobky z betónu.

Cieľom kontroly bolo v zmysle zákona č. 90/1998 Z. z. o stavebných výrobkoch v znení neskorších predpisov preveriť preukázanie zhody výrobkov, ktoré sú podľa Vyhlášky MVRR SR č. 558/2009 Z. z., Prílohy č. 1 zaradené do skupín:

0511 - betónové dlažbové tvarovky, dlaždice a obrubníky na vonkajšie dlažby, 
0512 - betónové dlažbové tehly,
1702 - debniace systémy na báze betónových debniacich tvaroviek, 
4803 - prefabrikované prvky z betónu pre ploty.

Predmet kontroly 

Predmetom kontroly boli stavebné výrobky - betónové dlažbové tvarovky, betónové dlaždice, betónové obrubníky, dlažbové tehly, prefabrikované prvky plotov a debniace betónové tvárnice (ďalej len výrobky z betónu), na ktoré sa pri preukazovaní zhody uplatňujú harmonizované európske technické špecifikácie (výrobkové normy): 

STN EN 1338: 2004	Betónové dlažbové tvarovky. Požiadavky a skúšobné metódy,
STN EN 1339: 2004	Betónové dlaždice. Požiadavky a skúšobné metódy, 
STN EN 1340: 2004	Betónové obrubníky. Požiadavky a skúšobné metódy, 
STN EN 1344: 2003	Dlažbové tehly. Požiadavky a skúšobné metódy, 
STN EN 12839: 2003	Betónové prefabrikáty. Prvky na ploty, 
STN EN 15435: 2010	Betónové prefabrikáty. Debniace tvárnice z obyčajného betónu a ľahkého betónu. Vlastnosti výrobku a pôsobenie.

Obsah kontroly

U predmetných stavebných výrobkov inšpektori SOI prekontrolovali:

o	označenie CЄ na obaloch paliet a jeho oprávnenosť (len u výrobkov určených na expedíciu),
o	vydanie ES vyhlásenia zhody s deklarovaním parametrov vlastností podľa príslušných výrobkových noriem a uvedenie identifikačných údajov o výrobcovi a výrobku,
o	uvedenie údajov k označeniu CЄ na obale paliet podľa Príloh ZA príslušných výrobkových noriem.

Nakoľko sa preukazovanie zhody predmetných výrobkov z betónu vykonáva v  systéme 4, certifikácia nie je u týchto výrobkov povinná. Certifikát zhody, vydaný NO na žiadosť výrobcu, nenahrádza ES vyhlásenie zhody.

V ý s l e d k y   k o n t r o l y

Inšpektori vykonali kontrolu u výrobcov, dodávateľov a predajcov uvedených výrobkov z betónu, ktoré boli v ponuke na vnútornom trhu SR.
Za sledované obdobie vykonali vo svojej regionálnej pôsobnosti celkom 130 kontrol, v rámci ktorých preverili 57 výrobcov a 73 dodávateľov a predajcov. 
Výsledky kontroly výrobkov z betónu boli sledované ako výrobková skupina šiestich výrobkov v zmysle predmetu kontroly. 
Výsledky sú spracované v nasledujúcej tabuľke.

Z i s t e n é   n e d o s t a t k y  –  výrobky z betónu
	
Obal bez
označenia CЄ	Neoprávnené
označenie CЄ   príp. CSK	Nepredložené nevydané
ES vyhl. zhody	Obal bez
označenia údajmi podľa ZA hEN	
PJ / PD	Hodnota    / € /	PJ / PD	Hodnota
/ € /	PJ / PD	Hodnota        / € /	PJ / PD	Hodnota    / € /	
26 / 114	496 587	24/75	225 764	19/84	82 511	21/113	568 649	
-	-	1/7	8 465	6/24	61 197	-	-	
S p o l u	
26 / 114	496 587	25 / 82	234 229	25 / 108	143 708	21 / 113	568 649	

Poznámka : PJ - prevádzková jednotka (výrobca, dodávateľ, predajca)
			PD - počet druhov (typov) výrobkov

Z celkového vyhodnotenia skupiny výrobkov vyplýva, že kontrolou u výrobcov, dodávateľov a predajcov boli zistené nedostatky u 417 druhov výrobkov v hodnote 1 443 173 €.  
Subjekty prijali vlastné dobrovoľné opatrenia na odstránenie zistených nedostatkov u 386 druhov výrobkov v hodnote 1 373 511 €. 
V zmysle § 6 ods. 1/ písm. a) bod 1 zákona č. 128/2002 Z. z o štátnej kontrole v znení neskorších predpisov bol inšpektormi SOI uložený zákaz predaja na 31 druhov výrobkov v hodnote 69 662 €. 

Najväčší podiel zistených nedostatkov predstavovalo chýbajúce označenie CЄ a s ním súvisiace označovanie obalu výrobkov údajmi podľa Príloh ZA hEN.
V oboch prípadoch chýbajúceho označenia je počet druhov takmer rovnaký (114 a 113), čo znamená, že kde bolo zistené chýbajúce označenie CЄ, tam chýbalo aj označenie údajmi na obale podľa Príloh ZA hEN, ktorými sú predovšetkým: overované vlastnosti a parametre výrobku, číslo technickej normy k preukazovaniu zhody a posledné dvojčíslie roku, v ktorom bol výrobok označený CЄ.

Závažným zistením boli výrobky, u ktorých nebolo predložené, príp. výrobcami vydané ES vyhlásenie zhody. Zistenie sa týkalo 108 druhov výrobkov v hodnote 143 708 €. Do doby predloženia ES vyhlásenia zhody v prípade 84 druhov výrobkov v hodnote 82 511 € subjekty dobrovoľne pozastavili ich dodávku a predaj a na 24 druhov v hodnote 61 197 € inšpektori uložili zákaz ich dodávky a predaja.

Neoprávnené označenie CЄ príp. CSK zistené u 82 druhov výrobkov v hodnote 234 229 € sa týkalo debniacich tvárnic (šalovacích dielcov), kde výrobcovia uplatňovali technické osvedčenie, vydané pred platnosťou  harmonizovanej STN EN 15435:2010. Technické osvedčenie (TO) sa uplatňovalo pre nosné tvárnice (označenie CSK) a STN EN 15435 pre nenosné tvárnice (označenie CЄ). To znamená, že správnosť uplatnenia technickej špecifikácie pri preukazovaní zhody závisela od toho, či výrobca deklaroval vo vyhlásení zhody prvok ako nosný, alebo nenosný.

Záver

Výsledky kontroly skupiny výrobkov z betónu ukázali značné nedostatky pri dodržiavaní povinností vyplývajúcich zo zákona NR SR č. 90/1998 Z. z. o stavebných výrobkoch v znení neskorších predpisov a z ustanovení príslušných výrobkových noriem.
Dôvodom takéhoto stavu je skutočnosť, že preukazovanie zhody, vykonávané v systéme 4, nevyžaduje súčinnosť a priebežnú kontrolu počas výroby notifikovanou osobou. Charakter výrobkov, ktoré sa v súčasnosti nevyrábajú na sklad, ale predovšetkým na zákazku priamo spotrebiteľovi tento stav a ich kontrolu len sťažuje. 

S ohľadom na negatívne zistenia je možné konštatovať, že kontrolná akcia splnila svoj cieľ. K náprave došlo predovšetkým v dôsledku dobrovoľného odstránenia nedostatkov kontrolovanými subjektmi. Vďaka sprievodnej osvete podnikateľské subjekty získali potrebné informácie na dôsledné plnenie povinností vyplývajúcich zo zákona o stavebných výrobkoch a príslušných technických predpisov. 

Výsledky tejto kontrolnej akcie podčiarkli dôležitosť v budúcnosti zamerať kontroly práve na sortimentné skupiny výrobkov, u ktorých sa preukazovanie zhody vykonáva v systéme 4, t. z. bez priebežnej kontroly výroby notifikovanými skúšobňami a ktorých výrobcovia pôsobia v obciach s obchodovaním v menšom rozsahu v rámci priľahlého regiónu.